Diari Oficial de la Generalitat Valenciana


Sumari del DOGV 9818, del 28-03-2024 (2024/2621)

RESOLUCIÓ de 25 de març de 2024, de la Direcció de l'Institut Superior d'Ensenyaments Artístics de la Comunitat Valenciana, per la qual es convoquen les proves d'accés als Ensenyaments Artístics Superiors per al curs 2024-2025.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9818

Data del DOGV
:   28-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2621


Data del document
:   25-03-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació

RESOLUCIÓ de 25 de març de 2024, de la Direcció de l'Institut Superior d'Ensenyaments Artístics de la Comunitat Valenciana, per la qual es convoquen les proves d'accés als Ensenyaments Artístics Superiors per al curs 2024-2025. [2024/2621]  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, establix que per a l'accés als ensenyaments artístics superiors es requerix estar en possessió del títol de Batxiller o haver superat la prova d'accés a la universitat per a majors de 25 anys, així com la superació de les corresponents proves específiques a les quals es referixen els articles 54, 55 i 57.  
  
Així mateix, amb caràcter d'excepcionalitat i d'acord amb l'article 69, Ensenyaments postobligatoris, apartat 5, de l'esmentada Llei orgànica 2/2006, de 3 de maig, d'educació, les administracions educatives podran establir l'accés directe dels majors de 18 anys als ensenyaments artístics superiores en general per mitjà de la superació d'una prova específica, regulada i organitzada per les administracions educatives, que acredite que la persona aspirant posseïx els coneixements, les habilitats i les aptituds necessàries per a cursar amb aprofitament els corresponents ensenyaments, així com l'accés directe als estudis superiors de música o de dansa dels majors de 16 anys en les mateixes condicions.  
  
El Reial decret 1614/2009, de 26 d'octubre, pel qual s'establix l'ordenació dels ensenyaments artístics superiors regulats per la Llei orgànica 2/2006, de 3 de maig, d'educació, en la redacció feta pel Reial decret 628/2022, de 26 de juliol, determina en l'article 12 els requisits d'accés afegint nous termes als expressats en el primer paràgraf: «L'accés als ensenyaments oficials conduents als títols de Grau en Ensenyaments Artístics Superiors en els diferents àmbits requerirà estar en possessió del títol de Batxiller o haver superat la prova d'accés a la universitat per a majors de 25 anys, o estar en possessió d'un títol d'ensenyaments artístics superiors, títol universitari o títol de Tècnic o Tècnica Superior, així com la superació de la prova específica a què es referixen els articles 54, 55, 56 i 57 de la Llei orgànica 2/2006, de 3 de maig.»  
  
Per altra banda, el Decret 48/2011, de 6 de maig, del Consell, pel qual s'establix l'ordenació de les ensenyaments artístics superiors i es determina el marc normatiu per a la implantació dels plans d'estudis corresponents als títols oficials en els diferents ensenyaments artístics superiors en l'àmbit de la Comunitat Valenciana, als seus articles 8, 9 i 10, es referix igualment a l'accés a estos ensenyaments i a les proves d'accés corresponents.  
El Decret 117/2022, de 5 d'agost, del Consell, pel qual s'aprova el Reglament d'organització i funcionament dels centres superiors d'ensenyaments artístics integrats en l'Institut Superior d'Ensenyances Artístiques de la Comunitat Valenciana, en els articles 76, 77 i 84, regula l'admissió de l'alumnat amb diversitat funcional, així com els criteris d'accés i de primera matrícula de l'alumnat de nou ingrés.  
  
D'acord amb la normativa indicada, i en virtut de les competències que establix l'article 50.3.h dels Estatuts de l'Institut Superior d'Ensenyances Artístiques de la Comunitat Valenciana, aprovats pel Decret 82/2009, de 12 de juny, del Consell, resolc:  
  
Primer  
L'admissió de l'alumnat per al curs 2024-2025, als ensenyaments artístics superiors, en els centres de titularitat pública de la Generalitat Valenciana, es realitzarà segons el que es disposa en l'annex I.  
  
  
Segon  
L'estructura i el contingut de la prova específica d'accés per a cada especialitat dels ensenyaments artístics superiors s'ajustarà al que es disposa en l'annex II.  
  
Tercer  
El desenvolupament de les proves es durà a terme d'acord amb el calendari que establix l'annex III i en els centres que allí es determinen.  
  
  
Quart  
Les sol·licituds d'inscripció per a la realització de les proves d'accés es tramitaran telemàticament. Els enllaços al programa de gestió ARTIC per a tramitar les sol·licituds d'inscripció per a la realització de les proves d'accés estaran disponibles en les corresponents pàgines web dels centres i de l'ISEACV.  
  
Quint  
Aquelles persones que no accedisquen al centre de titularitat pública de la Generalitat Valenciana en el qual hagen superat la prova específica d'accés podran sol·licitar davant de les corresponents secretaries acadèmiques l'acreditació de la seua superació. Aquelles persones que hagen superat la prova específica per a persones sense requisits acadèmics (article 69.5) i no s'hagen de matricular en centres de titularitat pública de la Generalitat Valenciana podran sol·licitar en la seu de l'ISEACV l'acreditació de la seua superació.  
  
Sext  
Autorització per al tractament de dades de caràcter personal. Les proves d'accés als ensenyaments artístics superiors i la prova específica per a persones sense requisits acadèmics (article 69.5 LOE) objecte de la convocatòria requerixen el tractament de dades personals de les persones sol·licitants de l'admissió a les proves o dels seus representants legals, en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (RGPD), i en la Llei orgànica 3/2018, de 5 de desembre, de protecció de dades personals i garantia dels drets digitals, tractament que es realitza en els següents termes:  
  
a) Responsable del tractament: Institut Superior d'Ensenyances Artístiques de la Comunitat Valenciana (ISEACV), amb domicili al carrer Pintor Genaro Lahuerta, 25 - 1, 46534 València.  
  
b) Delegació de Protecció de Dades de la Generalitat. Passeig de l'Albereda, 16. 46234 València. Correu electrònic: vaw@guj.bl.  
c) Finalitat del tractament: gestionar el procediment selectiu de nomenament de directores i directors de centres docents públics dependents de la conselleria.  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen este procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació de fer-los-ho saber en els termes que establix la present clàusula.  
f) Persones destinatàries de les dades: en funció de les diferents fases del procediment, la relació de les persones participants en el procés serà objecte de publicació en la pàgina web de l'ISEACV (https://www.iseacv.gva.es), en els espais habilitats pels centres d'ensenyaments artístics superiors públics i/o en el DOGV. No obstant això, es podrà procedir, d'ofici o a instàncies de la persona interessada, a fer anònimes les dades d'aquelles persones que es troben en una situació de protecció especial que puga veure's agreujada per la publicació de les seues dades personals, en particular, quan es tracte de víctimes de violència de gènere o altres formes de violència contra la dona.  
g) Les dades personals no seran objecte de transferències internacionals.  
h) La persona responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar el procediment en les diferents fases. La falta de comunicació d'estes dades a la Conselleria comportarà les conseqüències previstes per l'ordenament jurídic.  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
  
k) La persona interessada té dret a sol·licitar a la persona responsable del tractament l'accés, la rectificació i la supressió de les seues dades de caràcter personal, així com la limitació o oposició tant al tractament d'estes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: https://www.gva.es/va/proc19970.  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: https://www.gva.es/proc22094. A més, existix la possibilitat de reclamar davant de l'Agència Espanyola de Protecció de Dades, tal com es descriu en la pàgina web https://www.aepd.es/.  
  
Sèptim  
Contra esta resolució, que esgota la via administrativa, la persona interessada podrà interposar un recurs contenciós administratiu davant del jutjat contenciós administratiu de València, de conformitat amb el que disposa la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos a comptar des de l'endemà de la notificació, o potestativament i amb caràcter previ, un recurs administratiu de reposició en el termini d'un mes davant del mateix òrgan que el dicta, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 25 de març de 2024.- La directora de l'Institut Superior d'Ensenyances Artístiques de la Comunitat Valenciana: Francisca Blanch Piqueras.  
  
  
ANNEX I  
Procediment pel qual es regula l'organització de les proves d'accés als estudis superiors d'ensenyaments artístics  
  
I. Àmbit d'aplicació  
Esta resolució serà aplicable en els procediments d'accés i admissió als ensenyaments artístics superiors d'Art Dramàtic, Arts Plàstiques (Ceràmica), Dansa, Disseny i Música.  
  
II. Requisits acadèmics per a l'accés  
1. Per a l'accés als ensenyaments oficials conduents a l'obtenció d'un títol de Grau en Ensenyaments Artístics Superiors en els diferents àmbits, es requerirà estar en possessió del títol de Batxiller o haver superat la prova d'accés a la universitat per a majors de 25 anys, o estar en possessió d'un títol d'ensenyaments artístics superiors, títol universitari o títol de tècnic o tècnica superiors, així com la superació de la prova específica a què es referixen els articles 54, 55 i 57 de la Llei orgànica 2/2006, de 3 de maig, d'educació.  
2. Podran també accedir als ensenyaments artístics superiors les persones majors de 18 anys, així com les majors de 16 anys per als estudis superiors de Música o de Dansa que, sense reunir els requisits assenyalats en l'apartat anterior, superen la prova específica a què fa referència l'article 69, Ensenyaments postobligatoris, apartat 5, de la Llei orgànica 2/2006, de 3 de maig, d'educació. A més a més, han de superar la prova específica de l'apartat anterior.  
3. Podran accedir directament als estudis superiors d'Arts Plàstiques i de Disseny, sense necessitat de realitzar la prova específica d'accés, els que estiguen en possessió de títol de Tècnic Superior d'Arts Plàstiques i Disseny o equivalent.  
4. D'acord amb el que es disposa en l'article 76 del Decret 117/2022, de 5 d'agost, del Consell, sobre l'admissió de l'alumnat amb diversitat funcional, les persones aspirants que, reunint els requisits generals, presenten necessitats educatives específiques derivades de discapacitats físiques, psíquiques o sensorials o altres trastorns greus, amb reconeixement oficial el grau de les quals siga igual o superior al 33 %, poden sol·licitar l'adaptació de les circumstàncies de les proves específiques d'accés, tot aportant juntament amb la sol·licitud d'inscripció a les proves específiques d'accés el certificat mèdic oficial i els informes documentals justificatius del grau de discapacitat o del trastorn greu reconegut pels òrgans competents de la Generalitat, de l'Estat o de la resta de les comunitats autònomes. L'Institut Superior d'Ensenyances Artístiques de la Comunitat Valenciana, una vegada estudiades les sol·licituds, si és el cas, informarà els tribunals avaluadors de les mesures addicionals adoptades per a la realització de les proves específiques d'accés. Esta consideració no eximix la persona aspirant del compliment dels requisits específics i de la superació de la prova específica d'accés.  
  
III. Prova específica per a persones sense requisits acadèmics (article 69.5 LOE)  
1. Esta prova es dirigix a les persones a què fa referència l'article 69, apartat 5, de l'esmentada Llei orgànica 2/2006, de 3 de maig, d'educació, que complisquen els anys fins al dia 31 de desembre de l'any natural en què se celebre la dita prova, que vulguen accedir als ensenyaments artístics superiors i no es troben en possessió del títol de Batxiller, o d'un títol d'ensenyaments artístics superiors, o d'un títol universitari o d'un títol de tècnic o tècnica superiors, ni hagen superat la prova d'accés a la universitat per a majors de 25 anys.  
2. La superació d'esta prova acreditarà que la persona aspirant posseïx els coneixements, habilitats i aptituds necessaris per a cursar amb aprofitament els corresponents ensenyaments.  
3. La prova específica per a persones sense requisits acadèmics (article 69.5 LOE) és comuna per a tots els ensenyaments artístics superiors i es desenvoluparà d'acord amb el calendari establit en l'annex III d'esta resolució.  
4. La prova es realitzarà en almenys un centre públic d'ensenyaments artístics superiors per província. En l'annex III es determinen els centres de realització de les proves.  
5. Per a avaluar esta prova es constituïx un únic tribunal, nomenat pel director o directora de l'ISEACV, del qual formarà part un nombre imparell de membres. El tribunal està constituït pels membres següents: el president o presidenta, el secretari o secretària i tres vocals.  
6. La direcció de l'ISEACV designa el professorat que s'indica a continuació com a membres del tribunal per a la realització de la prova específica per a persones sense requisits acadèmics (article 69.5 LOE) per l'accés als ensenyaments artístics superiors d'Art Dramàtic, Arts Plàstiques (Ceràmica), Dansa, Disseny i Música:  
President: Francisco José Sanchis Mullor.  
Secretària: María Isabel García Quinto.  
Vocals: María Isabel Alemany García, Maria Remei Espí Durà, Iván Familiar Chillida.  
7. El professorat designat per la present disposició percebrà les dietes i assistències previstes en el Decret 24/1997, d'11 de febrer, modificat pel Decret 95/2014, de 13 de juny, del Consell.  
8. En funció del nombre de persones aspirants, la direcció de l'ISEACV podrà nomenar una comissió de suport per a la realització de la prova, les funcions de la qual seran atendre les aules, corregir exàmens i aquelles altres que, per a l'adequat desenvolupament del procés, assigne el tribunal.  
9. La prova constarà de les següents parts:  
a) Primera part: Història de l'Art. Exercici escrit a partir d'un text donat i imatges relacionades amb el contingut del text. A partir d'un text d'Història de l'Art (en valencià i en castellà) i dos imatges relacionades amb el text, l'alumnat haurà de contestar diverses preguntes de resposta tancada (tipus test) i preguntes de resposta oberta relatives al text i a les imatges.  
Currículum bàsic per als continguts d'esta prova:  
1. Art romànic i art gòtic. Trecento italià.  
2. Art del Renaixement: quattrocento i cinquecento.  
3. El Barroc: característiques de l'art en els segles XVII i XVIII.  
4. Art del Neoclassicisme. Característiques fonamentals.  
5. Art del segle XIX: romanticisme, historicisme, realisme, impressionisme, postimpressionisme, nous materials i modernisme.  
6. Art del segle XX: 1a i 2a avantguardes. Funcionalisme i racionalisme. Fauvisme, cubisme, expressionisme, futurisme, dadaisme, pintura metafísica, surrealisme i abstracció geomètrica. Tendències des de 1945.  
  
b) Segona part: Història de la Filosofia. A partir d'un text d'Història de la Filosofia (en valencià i en castellà) l'alumnat haurà de contestar diverses preguntes de resposta tancada (tipus test) i preguntes de resposta oberta relacionades amb el contingut del text.  
  
Currículum bàsic per als continguts d'esta prova:  
1. Què és la Filosofia- Trets generals del saber filosòfic.  
2. D'on venim- Evolució de l'ésser humà com a ser natural, cultural i social.  
3. Qui som- Diferents concepcions filosòfiques sobre l'ésser humà.  
  
4. Com cal comportar-se- L'ètica, una reflexió sobre la moral.  
  
5. Què podem conéixer- Evolució i característiques del coneixement científic i del coneixement filosòfic.  
6. Per què obeïm- Evolució històrica del poder polític.  
7. On anem- Crítica a la cultura occidental i aproximació als drets humans.  
8. Què és l'estètica- Evolució històrica del concepte de bellesa i la seua relació amb l'art.  
c) Tercera part: a triar entre Llengua Valenciana o Llengua Castellana. Exercicis sobre aspectes lingüístics i comprensió lectora, a partir d'un text donat. A partir d'un text de temàtica artística, es plantejaran diverses preguntes sobre gramàtica, ortografia i lèxic.  
  
Currículum bàsic de Llengua Valenciana per als continguts d'esta prova:  
1. Les categories gramaticals. Sons i grafies.  
2. L'oració simple: subjecte i predicat. Lletres, dígrafs i lletres compostes.  
3. Els pronoms personals forts. Vocals i consonants.  
4. El substantiu. La síl·laba, tònica i àtona.  
5. L'adjectiu. Separació de síl·labes.  
6. El verb. Diftongs.  
7. L'adverbi. L'accent gràfic.  
8. L'oració composta. L'accent diacrític.  
9. Els pronoms febles Aspectes formals. Aspectes funcionals. La dièresi. Camps semàntics i famílies lèxiques. Sinonímia, antonímia i hiponímia entre les paraules del vocabulari bàsic.  
  
Currículum bàsic de Llengua Castellana per als continguts d'esta prova:  
1. Las ideas de los textos. Destacar lo importante. Ideas principales.  
2. El resumen de un texto. Procedimiento para hacer un resumen.  
3. Los argumentos que apoyan las ideas. Principales argumentos (datos, citas, experiencia personal, ejemplos).  
4. Los conectores que enlazan ideas. Los que indican orden. Los que expresan ideas contrarias. Los que añaden ideas nuevas. Los que proponen ejemplos. Los que indican una causa o una consecuencia.  
5. Elaborar una opinión.  
6. La forma de las palabras. Las categorías gramaticales. Determinante, sustantivo, pronombre, adjetivo, verbo, adverbio, preposición. Las partes de las palabras: raíz, desinencia, prefijo, sufijo.  
7. Los sentidos de las palabras. Las palabras derivadas (familias de palabras). Sinónimos, hipónimos e hiperónimos.  
8. Escribir correctamente. Principales problemas: Con acentos. Normas generales. Acentuación de como, que, porque. Con vocabulario: mayúsculas, prefijos, formas verbales incorrectas, dequeísmo. Con expresiones «delante de mí...». Con homofonías (vaya, ahí, haber, hecho, aparte...).  
9. Sintaxis. La oración simple. Localizar sujeto y principales complementos.  
10. Las figuras literarias. Comparación, metáfora, hipérbole o exageración, interrogación retórica.  
d) Quarta part. Llengua estrangera, a triar entre Anglés o Francés. Exercicis sobre aspectes lingüístics i comprensió lectora, a partir d'un text donat. A partir d'un text de temàtica artística, es plantejaran diverses preguntes sobre gramàtica, ortografia i lèxic.  
Currículum bàsic d'Anglés per als continguts d'esta prova:  
1. Present simple, There is/There are, Countable/ Uncountable nouns, Present continuous. Vocabulary: World of work.  
2. Express like and dislike: like, love, enjoy, hate. Present simple vs. Present continuous. Vocabulary: Names of arts in general.  
3. Prepositions. Vocabulary: Word creation: suffixes.  
4. Past simple (regular verbs, irregular verbs). Past continuous. Vocabulary: Books and literature.  
5. Uses of «like». Vocabulary: Physical activities.  
6. Present perfect. Vocabulary: Food.  
7. Future tenses (present simple with future meaning, be going to+infinitive). Vocabulary: Transport.  
8. Modal verbs. Vocabulary: Cities.  
9. Comparisons. Vocabulary: Environmental issues.  
10. Passive voice. Vocabulary: Music.  
  
Currículum bàsic de Francés per als continguts d'esta prova:  
1. Le groupe du nom et les pronoms: Le nom et l'adjectif. Les articles. Les démonstratifs. Les possessifs. Les indéfinis. Les pronoms personnels. Les pronoms relatifs.  
2. Le verbe: Les constructions verbales. Les auxiliaires et les semi-auxiliaires. La forme passive. La forme pronominale. L'indicatif. Le subjonctif. Le conditionnel. L'impératif. L'infinitif.  
3. La phrase: L'identification et la description. La phrase interrogative. La phrase négative. La mise en relief.  
4. Les mots-outils: Les prépositions. Les adverbes.  
5. L'expression de la pensée: Les prépositions complétives. Le discours rapporté.  
6. L'expression des circonstances: de la cause, de la conséquence, du but, du temps, de l'opposition, de l'hypothèse et de la condition, de la comparaison.  
10. La qualificació de cada una de les parts s'expressarà en escala numèrica de 0 a 10, i el resultat final de la prova serà la mitjana aritmètica. La superació de la prova exigirà que esta mitjana haja de ser igual o superior a 5, la qual cosa suposarà la valoració d'APTE/A. La superació d'esta prova tindrà validesa permanent als efectes d'accés als ensenyaments artístics superiors a tot l'Estat.  
11. En el cas que les persones participants, una vegada efectuats pel tribunal els aclariments sol·licitats a la vista de la prova i la resta de mitjans que li hagen pogut servir com a elements de juí per a puntuar o valorar, estimen incorrecta la puntuació o valoració obtinguda, podran presentar una reclamació telemàtica per mitjà d'un escrit motivat, davant de la presidència del tribunal, dins dels tres dies hàbils següents a aquell en què la qualificació va ser notificada públicament. Contra la resolució del president o presidenta del tribunal es podrà interposar un recurs d'alçada davant de la direcció de l'ISEACV en el termini d'un mes a comptar de la resolució denegatòria.  
12. Es requerix la superació d'esta prova per a inscriure's en la prova específica d'accés.  
13. La inscripció per a esta prova es realitzarà telemàticament en les dates assenyalades en el calendari que s'especifica en l'annex III. La inscripció no tindrà efectes fins que s'abonen les taxes corresponents i s'envie una còpia del resguard del pagament d'estes juntament amb la resta de documentació requerida a la següent adreça de correu electrònic jhqfxffrjedrf40.2@rnnexv.gj. Les persones inscrites consultaran mitjançant les seues claus personals d'accés al programari de gestió ARTIC (annex III) si les seues sol·licituds han estat admeses o no admeses amb el seu motiu per a la realització de la prova. També es pot obtindre informació relativa a la inscripció de la prova específica per a persones sense requisits acadèmics (article 69.5 LOE) en les següents adreces d'internet: http://www.gva.es/va/inicio/procedimientos'id\_proc=2782 i en http://www.iseacv.gva.es/va/pruebas-de-acceso  
  
IV. Inscripció i determinació de les places de la prova específica d'accés  
1. El termini d'inscripció per a la realització de la prova específica d'accés als distints ensenyaments artístics superiors en cadascun dels centres estarà determinat segons el calendari que figura en l'annex III.  
  
2. La inscripció es realitzarà mitjançant els enllaços al programa de gestió ARTIC amb el corresponent enviament de la documentació requerida als correus electrònics habilitats per a cada centre on s'haja de realitzar la prova. També es pot obtindre informació relativa a la inscripció de les proves específiques en les següents adreces d'internet: http://www.gva.es/va/inicio/procedimientos'id\_proc=15230 i en http://www.iseacv.gva.es/va/pruebas-de-acceso  
3. L'ISEACV, coneguda la proposta dels centres de titularitat pública de la Generalitat Valenciana, determinarà el nombre de places disponibles per a iniciar els estudis dels distints ensenyaments artístics superiors. D'esta oferta es farà la reserva següent:  
a) El 20 % de les places disponibles, per a l'alumnat que tinga accés directe.  
b) El 5 % de les places disponibles totals d'accés de cada centre es destinarà per a persones aspirants amb necessitats educatives específiques derivades de discapacitats físiques, psíquiques o sensorials o altres trastorns greus, amb reconeixement oficial, el grau de les quals siga igual o superior al 33 %, que hagen superat la prova específica d'accés, atenent el que es disposa sobre l'admissió de l'alumnat amb diversitat funcional en l'article 76 del Decret 117/2022, de 5 d'agost, del Consell.  
  
c) El 3 % de les places disponibles totals d'accés de cada centre per a les persones incloses en alguna de les llistes regulades en el Decret 39/2020, de 20 de març, del Consell, esportistes d'alt nivell i esportistes d'alt rendiment que complisquen els requisits acadèmics i superen les proves específiques. L'orde de prelació per a l'accés serà el d'esportistes d'alt nivell, esportistes d'alt rendiment segons l'orde previst en l'article 2.3. del Reial decret 971/2007. Entre les persones esportistes d'elit de la Comunitat Valenciana tindran prioritat elit alta competició sobre les d'elit promoció, i d'estes sobre el personal tècnic, entrenador, arbitral i jutge d'elit de la Comunitat Valenciana.  
  
d) Les places restants s'oferiran per a l'alumnat que accedisca per mitjà de la realització de la prova d'accés.  
Només es podrà optar a reserva de plaça per una de les opcions a, b o c. Les persones que opten a les opcions b o c hauran d'indicar i aportar la documentació oficial que acredite esta condició en la sol·licitud d'inscripció a les proves específiques d'accés. En cas de no presentar de manera correcta esta documentació en el termini d'inscripció, no es podrà optar a la reserva de vacants dels apartats b o c.  
Les places que no s'adjudiquen en les opcions a, b i c s'acumularan a l'opció d.  
  
V. Prova específica d'accés  
1. La superació de la prova específica d'accés tindrà validesa per al curs acadèmic objecte de la present resolució. Els centres superiors d'ensenyaments artístics realitzaran almenys una convocatòria anual com a mínim.  
2. L'ISEACV autoritza, a proposta dels centres, l'estructura i el contingut de la prova específica d'accés, la finalitat de la qual serà la valoració dels coneixements, les habilitats i les aptituds necessaris per a cursar amb aprofitament estos estudis (segons l'annex II).  
3. El tribunal determinarà els continguts dels distints exercicis de la prova específica d'accés a què es referix l'annex II.  
4. Així mateix, es publica el calendari que contindrà les dates d'inscripció, realització de les proves d'accés i matriculació de l'alumnat en cadascun dels centres superiors d'ensenyaments artístics (segons l'annex III).  
  
VI. Qualificació  
1. La valoració de la prova d'accés s'expressarà en funció d'una escala numèrica de 0 a 10, amb expressió de tres decimals que permetrà l'ordenació de les sol·licituds d'admissió per a l'adjudicació de les places oferides.  
2. La superació de la prova d'accés exigix obtindre una qualificació igual o superior a 5,000. En el cas que la prova d'accés es subdividisca en parts o en exercicis, estes seran avaluades individualment, i la qualificació final de la persona aspirant serà la resultant de la ponderació de les diferents proves realitzades, d'acord amb el que es dispose en els annexos corresponents.  
3. Les qualificacions es notificaran a través del programa de gestió ARTIC en les dades especificades per cada centre i en estes apareixerà el número d'orde obtingut en la llista de persones que han superat la prova. Este mitjà serà vàlid i suficient per a notificar-ho a les persones aspirants.  
VII. Adjudicació de places  
Per a l'adjudicació de places en els centres, les persones aspirants que hagen superat la prova específica d'accés seran ordenades segons les qualificacions finals obtingudes.  
Les adjudicacions, a més del que s'establix en l'article 77 del Decret 117/2022, de 5 d'agost, del Consell, seguiran el següent orde de preferència:  
1r Aspirants que hagen superat la prova específica d'accés regulada en esta resolució en el centre de titularitat pública on desitgen cursar els ensenyaments, per orde de puntuació obtinguda.  
2n Aspirants que hagen superat la prova específica d'accés regulada en esta resolució en un centre de titularitat pública diferent, en la mateixa titulació, especialitat i itinerari, per puntuació obtinguda.  
  
3r Aspirants que hagen superat la prova específica d'accés regulada en esta resolució en un centre privat autoritzat, en la mateixa titulació, especialitat i itinerari, per puntuació obtinguda.  
En cap cas s'adjudicaran places en un centre a aquelles persones aspirants que hagen suspés la prova específica d'accés en este centre.  
  
No és possible l'accés mitjançant una nova realització de les proves específiques d'accés per a l'alumnat que haja abandonat els estudis i desitge reingressar en el mateix centre als mateixos estudis en els quals ja va estar matriculat. Per al reingrés seran aplicables els articles 81 i 82 del Decret 117/2022, de 5 d'agost, en els quals s'establix que quan l'alumnat vullga tornar als estudis, haurà de presentar la seua sol·licitud de reingressat davant de la direcció del centre, que concedirà la readmissió en funció de les places disponibles i del nombre límit de quatre convocatòries per assignatura. L'adjudicació de places a este alumnat es durà a terme una vegada finalitzat el termini de matrícula i una vegada acabats tots els processos d'admissió. El període en el qual l'estudiant no haja sigut matriculat en l'ensenyament no interromprà el còmput màxim de permanència en estos estudis.  
  
VIII. Tribunal  
1. Per tal de proposar i avaluar les distintes proves es constituirà un únic tribunal per centre, anomenat pel director o directora de l'ISEACV, a proposta del director o directora del centre, del qual formaran part un nombre imparell de membres.  
2. El tribunal estarà constituït pels membres següents:  
a) El president o presidenta.  
b) Un mínim de quatre vocals, un dels quals actuarà com a secretari o secretària.  
3. Quan el nombre de persones aspirants ho aconselle, es podrà nomenar un nombre més gran de vocals, tenint en compte la proporcionalitat i el nombre imparell dels membres del tribunal.  
4. La direcció del centre, en funció de les especialitats, dels itineraris i del nombre de persones aspirants, podrà nomenar comissions de suport per a la realització de les proves, les funcions de les quals seran les de l'atenció d'aules, correcció d'exàmens, així com aquelles altres que assigne el tribunal per a l'adequat desenvolupament del procés.  
  
IX. Reclamació de qualificacions  
Les reclamacions es realitzaran telemàticament d'acord amb el procediment que cada centre determine. Els centres faran públics els mecanismes d'este procediment en les seues respectives pàgines web. Si, una vegada efectuats pel tribunal els aclariments sol·licitats a la vista de la prova i la resta de mitjans que li hagen pogut servir com a elements de juí per a puntuar o valorar, estimen incorrecta la puntuació o valoració obtinguda, podran presentar reclamació per mitjà d'un escrit motivat, davant de la presidència del tribunal, dins dels tres dies hàbils següents a aquell en què la qualificació va ser notificada públicament. Tot això d'acord amb el que s'establix en la normativa vigent relativa a la protecció de dades.  
Contra la resolució de la presidència del tribunal es podrà interposar un recurs d'alçada davant de la direcció de l'ISEACV en el termini d'un mes a comptar de la resolució denegatòria.  
  
X. Formalització de matrícules  
D'acord amb el que s'establix en l'article 84 del Decret 117/2022, de 5 d'agost, del Consell, l'alumnat de nou ingrés es matricularà segons la nota obtinguda en la prova específica d'accés. A les persones aspirants que, superada la prova, obtinguen plaça se'ls comunicarà a través del programa de gestió ARTIC la data i la franja horària, en funció de la qualificació obtinguda, per a formalitzar la matrícula i el termini de presentació de la documentació acreditativa de reunir els requisits acadèmics exigits per a l'accés a la titulació. Una vegada finalitzat este termini sense que la persona aspirant s'haja matriculat, perdrà tot dret a la plaça, ja que esta serà oferida a les persones aspirants en llista d'espera i per rigorós orde dins d'esta.  
  
Les persones aspirants en llista d'espera hauran de romandre atentes a la crida i assignació de vacants, que fixarà cadascun dels centres en funció del seu termini de matrícula. És important tindre en compte que els terminis són diferents en cadascun dels centres i per tant no hi ha un termini únic de matrícula ni de crida a les llistes d'espera per cobrir vacants. Els centres publicaran el calendari de crides, o si és el cas, la realització d'estes, a través de les pàgines web dels respectius centres, seguint el que establix la Llei de protecció de dades. Este mitjà serà vàlid i suficient per a la notificació a les persones aspirants en llista d'espera. En cas de produir-se vacants les persones en llista d'espera hauran de realitzar la matrícula a través del programa de gestió ARTIC en la data i franja horària assignada pel centre.  
  
  
XI. Taxes  
Les taxes que abonen les persones aspirants que concórreguen a les proves d'accés seran les establides en l'epígraf 2, Avaluació i proves, del quadre de tarifes de l'article 14.1.5 de la Llei 20/2017, de 28 de desembre, de la Generalitat, de taxes, conforme al que es preveu respectivament en els conceptes 2.1 Prova específica per a persones sense requisits acadèmics (article 69.5 LOE), 2.2 Prova específica d'accés als títols de Grau en Ensenyaments Artístics Superiors i 2.3 Proves d'aptitud d'accés als màsters d'ensenyaments artístics.  
Devolució de taxes. Sempre que es donen els requisits establits en la normativa vigent, es podrà sol·licitar la devolució de la taxa per mitjans telemàtics indicats en el següent enllaç: http://atv.gva.es/va/dii-756-acces  
Llevat que s'indique expressament el contrari, la presentació telemàtica de la sol·licitud de devolució d'ingressos indeguts comportarà l'autorització a l'administració competent, perquè realitze la notificació de la resolució d'esta sol·licitud per mitjans electrònics.  
  
XII. Acollida i orientació de nou ingrés  
Els centres disposaran de sistemes d'informació i procediments d'acollida i orientació dels estudiants de nou ingrés per facilitar la seua incorporació als ensenyaments artístics superiors corresponents.  
  
Estos sistemes i procediments hauran d'incloure, en el cas d'estudiants amb necessitats educatives específiques derivades de discapacitat, els servicis de suport i assessorament adequats, que valoraran la necessitat de possibles adaptacions curriculars.  
  
  
ANNEX II.1  
Estructura i contingut de la prova específica   
d'accés a Art Dramàtic  
  
Les proves específiques d'accés per a l'especialitat d'Interpretació constaran de dos parts, i cadascuna d'estes serà eliminatòria. Cadascuna de les parts es podrà dividir en diferents exercicis. És necessari superar les dos parts per a obtindre una avaluació positiva.  
La primera part té com a objecte avaluar la possessió dels coneixements i habilitats instrumentals i tècniques per a cursar els ensenyaments corresponents. Constarà de dos exercicis: «Comentari de text» i «Habilitats específiques». Cada exercici computarà el 50 % de la nota final d'esta part. Es requerix aconseguir una puntuació mínima del 40 % de la nota en cada exercici.  
La segona part té per objecte comprovar les capacitats potencials necessàries per a cursar amb aprofitament els estudis de l'especialitat d'Interpretació. Consta d'un únic exercici que computarà el 100 % d'esta part.  
La qualificació final de la prova d'accés serà la mitjana aritmètica de les qualificacions en cadascuna de les parts.  
Primera part:  
· Primer exercici: Comentari de text.  
Les persones aspirants han d'haver llegit prèviament les obres teatrals que el centre haja comunicat. L'exercici consistirà en un comentari d'un fragment d'estes obres i respondre un qüestionari que versarà sobre el gènere, aspectes històrics, socials i artístics relacionats amb l'obra. Es valorarà la maduresa i els coneixements de la persona aspirant en relació amb la comprensió de conceptes i utilització del llenguatge. Temps de realització: 1 hora i 30 minuts.  
· Segon exercici: Habilitats específiques.  
Este exercici consistix en l'avaluació de les habilitats necessàries per a cursar els estudis corresponents de l'especialitat d'Interpretació.  
  
L'exercici constarà de quatre àrees, cada una d'estes conduïda per professorat en grups reduïts de treball. Cada àrea computarà un 25 % del total de la nota de l'exercici. Per al càlcul de la nota mitjana d'este exercici serà necessari haver obtingut una puntuació mínima del 20 % de la nota de cada una de les àrees que conformen l'exercici.  
a) Moviment. Es valorarà la flexibilitat, l'energia, ritme, coordinació i concentració.  
b) Música i cant. Consistirà en la reproducció de frases rítmiques i melòdiques, vocalitzacions. Es valorarà el sentit rítmic i l'afinació.  
c) Actuació. Es valoraran les capacitats expressives de la persona aspirant, concentració, disponibilitat i atenció, mitjançant exercicis d'actuació.  
d) Veu i dicció. Exercicis proposats pel tribunal. Lectura a primera vista de diferents textos. Es valorarà el nivell de correcció fonètica, la qualitat de la veu, l'expressivitat i modulació.  
  
Segona part:  
· Exercici únic:  
Constarà d'una prova única. La persona aspirant presentarà dos exercicis interpretatius. Un d'estos serà necessàriament un dels monòlegs proposats pel tribunal. El text teatral de l'altre exercici serà de lliure elecció per a la persona aspirant, i podrà ser un altre dels textos proposats. Tindrà una duració entre tres i cinc minuts. La persona aspirant haurà de tindre memoritzats i preparats ambdós textos per a la realització d'este exercici. Es podrà utilitzar vestuari o efectes que, en tot cas, hauran de ser molt simples. Es valorarà la maduresa, les habilitats i les aptituds de la persona aspirant en relació amb les capacitats de les tècniques pròpies de la interpretació, la capacitat d'entendre i integrar indicacions i la comprensió de les situacions dramàtiques.  
  
  
  
ANNEX II.2  
Estructura i contingut de la prova específica d'accés a ceràmica  
  
Constarà d'un exercici (2 h màx.):  
Consistirà a fer una anàlisi i comentari per escrit d'un text relacionat amb la ceràmica en què es valorarà la maduresa, la capacitat d'anàlisi, els coneixements associats i l'estudi del context històric, científic, artístic i socioeconòmic que si és el cas es podrà derivar del text extret.  
  
L'exercici presentarà dos opcions diferents entre les quals la persona aspirant haurà de triar-ne una.  
  
  
ANNEX II. 3  
Estructura i contingut de la prova específica d'accés a dansa  
  
Constarà de tres parts:  
Primera part: realització d'un comentari i anàlisi escrits sobre un text relacionat amb la dansa i proposat pel tribunal, en què es valorarà la maduresa, la capacitat d'anàlisi, els coneixements associats i l'estudi del context, que, si és el cas, es puga derivar del text. Representarà el 30 % de la nota final.  
  
Segona part: Prova pràctica que representarà un 60 % de la nota final.  
a) Realització d'una classe pràctica de tècnica de dansa de l'estil al qual opta la persona aspirant.  
b) La persona aspirant durà preparada una variació o coreografia lliure, amb una duració màxima de 3 minuts. La realització d'esta part de la prova serà opcional, segons consideració del tribunal.  
Tercera part: presentació i defensa davant del tribunal d'una memòria que versarà sobre la seua formació, vida professional, interessos, expectatives i inquietuds sobre els estudis superiors en Dansa. Representarà el 10 % de la nota final.  
La nota mitjana de l'expedient dels estudis professionals constituirà el 50 % de la nota de la prova específica d'accés, en el cas d'estar en possessió del títol professional de Dansa, sempre que esta qualificació resulte beneficiosa per al càlcul de la nota final.  
El centre habilitarà els mecanismes oportuns per a la realització de la prova per part d'aquelles persones aspirants residents en l'estranger que prèviament ho hagen sol·licitat.  
  
  
ANNEX II.4  
Estructura i contingut de la prova específica d'accés a disseny  
  
Constarà de tres exercicis:  
1. Primer exercici: Dibuix artístic  
Realitzar un dibuix artístic a partir de model del natural de xicoteta escala emprant la tècnica del clarobscur. Les persones aspirants hauran de dur llapisseres de grafit i, si es desitja, barres de grafit. No es podrà emprar l'esfumí. Temps de realització: 1 hora i 15 minuts.  
2. Segon exercici. Disseny d'un objecte.  
Realitzar un disseny creativoprojectual en 3 parts:  
a) Esbós en perspectiva i vistes croquisades a mà alçada de l'objecte assignat a l'exercici.  
b) Interpretació creativa a partir de l'element dissenyat, amb acabat a color.  
c) Justificació escrita del disseny: intenció, decisions preses, justificació del color, forma/funció, adequació de les mesures, etc.  
Temps de realització: 2 hores.  
3. Tercer exercici. Comentari d'una imatge  
Anàlisi d'un disseny gràfic: disseny de senyalística, logotip, imatge publicitària o cartell. El comentari es durà a terme a partir de preguntes relatives a aspectes formals i funcionals de la imatge. Es valorarà la capacitat d'observació i reflexió sobre elements com: color, composició, iconicitat de la imatge, funcions del llenguatge, destinataris, etc. Temps de realització: 1 hora  
  
  
ANNEX II.5  
Estructura i contingut de la prova específica d'accés a música  
  
Les proves específiques, per a cada una de les especialitats constaran de les parts i exercicis que es determinen a continuació:  
A. Interpretació  
A.1 Tots els itineraris excepte Cant, Jazz i Instruments de la Música Tradicional i Popular  
1. Interpretació d'un programa de 30 minuts, d'almenys tres estils distints. La persona aspirant haurà d'interpretar, com a mínim, una obra de memòria. Este exercici de la primera part de la prova tindrà caràcter eliminatori i representarà, en cas de superar-la, el 50 % de la nota final.  
  
2. Anàlisi estructural i històrica d'un fragment musical. Representarà el 25 % de la nota final.  
3. Lectura a vista amb l'instrument principal de l'itinerari al qual s'opta. Representarà el 25 % de la nota final.  
A.2 Itinerari Cant  
1. Interpretació de les obres que trie la comissió avaluadora entre un programa de 30 minuts, presentat per l'aspirant, que incloga almenys una peça dels diferents gèneres: òpera, oratori, cançó espanyola o sarsuela, Lied alemany i cançó francesa. L'aspirant haurà d'interpretar les obres de memòria, a excepció de l'oratori. Esta prova tindrà caràcter eliminatori i representarà, en cas de superar-la, el 50 % de la nota final.  
  
2. Anàlisi estructural i històrica d'un fragment musical. Representarà el 25 % de la nota final.  
3. Lectura a vista amb l'instrument principal de l'itinerari al qual s'opta. Representarà el 25 % de la nota final.  
A.3 Itinerari de Jazz  
1. Primera part. De caràcter eliminatori, representarà en el seu conjunt, i en cas de ser superada, el 75 % de la nota final de la prova. Les persones aspirants hauran d'obtindre una qualificació igual o superior a 5 sobre 10 per a poder realitzar la segona part.  
· 1.A: Interpretació d'almenys una transcripció i un tema de la llista d'obres obligatòries publicades en la pàgina web del centre, les dos triades pel tribunal. Representarà el 60 % de la nota de la primera part.  
  
· 1.B: Lectura a primera vista i prova auditiva. Representarà el 40 % de la nota de la primera part.  
2. Segona part. Prova teòrica, que consistirà en l'escriptura i identificació d'intervals, acords i xifratges, així com en l'anàlisi estructural, melòdica i harmònica d'un standard de jazz. Representarà el 25 % de la nota final de la prova.  
A.4 Itinerari d'Instruments de la Música Tradicional i Popular - Dolçaina.  
1. Primera part. De caràcter eliminatori, representarà en el seu conjunt, i en cas de ser superada, el 50 % de la nota final de la prova. Les persones aspirants hauran d'obtindre una qualificació igual o superior a 5 sobre 10 per a poder realitzar la segona part.  
· 1.A: Interpretació d'una peça obligada per a tots els i les aspirants, triada el mateix dia de la prova per la comissió avaluadora entre les de la llista que prèviament el centre haja comunicat en la seua pàgina web. Suposarà un 30 % de la nota de la primera part.  
· 1.B: Interpretació d'una obra per a dolçaina i piano, triada lliurement per cada aspirant entre les de la llista proporcionada. Suposarà un 30 % de la nota de la primera part.  
· 1.C: Interpretació d'un programa lliure de peces que pertanguen almenys a tres gèneres diferents de la música tradicional valenciana, amb una duració màxima de 10 minuts. La persona aspirant haurà d'interpretar, com a mínim, una obra de memòria. Suposarà un 40 % de la nota de la primera part.  
2. Segona part. No tindrà caràcter eliminatori i representarà, en el seu conjunt, el 50 % de la nota final de la prova.  
· 2.A: Anàlisi estructural i històrica d'un fragment de música «culta» occidental. Representarà el 25 % de la nota final.  
· 2.B: Lectura a vista amb l'instrument principal de l'itinerari al qual s'opta. Representarà el 25 % de la nota final.  
  
B. Composició  
1. Primera part. De caràcter eliminatori, representarà en el seu conjunt, i en cas de ser superada, el 60 % de la nota final de la prova. Les persones aspirants hauran d'obtindre una qualificació igual o superior a 5 sobre 10 per a poder realitzar la segona part.  
· 1.A: Anàlisi harmònica, estructural i estilística d'una peça o fragment musical proposat pel tribunal. Representarà el 50 % de la nota de la primera part.  
· 1.B: Exercici d'escriptura de caràcter harmònic, contrapuntístic o una combinació dels dos tipus d'escriptura. Representarà el 50 % de la nota de la primera part.  
2. Segona part. No tindrà caràcter eliminatori i representarà, en el seu conjunt, el 40 % de la nota final de la prova.  
· 2.A: Exercici de dictat musical o de lectura solfística. Representarà el 10 % de la nota final.  
· 2.B: Interpretació al piano d'una peça preparada per la persona aspirant i/o lectura a vista al piano. Representarà el 10 % de la nota final.  
· 2.C: Entrevista sobre obres pròpies realitzades per la persona aspirant i defensa d'estes, amb un màxim de tres obres presentades. Representarà el 20 % de la nota final.  
  
C. Direcció  
1. Primera part. De caràcter eliminatori, representarà en el seu conjunt, i en cas de ser superada, el 50 % de la nota final de la prova. Les persones aspirants hauran d'obtindre una qualificació igual o superior a 5 sobre 10 per a poder realitzar la segona part.  
· 1.A: Prova solfística a primera vista d'un o diversos fragments musicals determinats per la comissió d'avaluació, entonant i acompanyant-se a si mateix amb el gest. Representarà, en cas de superar-la, el 60 % de la nota de la primera part.  
· 1.B: Dirigir una obra o fragment proposats per la comissió d'avaluació. Representarà, en cas de superar-la, el 20 % de la nota de la primera part.  
· 1.C: Entrevista personal amb la comissió d'avaluació. Representarà, en cas de superar-la, el 20 % de la nota de la primera part.  
2. Segona part. No tindrà caràcter eliminatori i representarà, en el seu conjunt, el 50 % de la nota final de la prova.  
· 2.A: Anàlisi estructural i històrica d'un fragment musical. Representarà el 10 % de la nota final.  
· 2.B: Exercici d'harmonització a quatre veus d'un baix o tiple. Representarà el 10 % de la nota final.  
· 2.C: Lectura a vista en el piano, amb preparació prèvia en un piano. Representarà el 10 % de la nota final.  
· 2.D. Realització d'un dictat melòdic i harmònic a quatre veus. Representarà el 20 % de la nota final.  
  
D. Pedagogia  
1. Interpretació d'un programa de 30 minuts, d'almenys tres estils distints. La persona aspirant haurà d'interpretar, com a mínim, una obra de memòria. Esta prova tindrà caràcter eliminatori, representarà en el seu conjunt, i en cas de ser superada, un terç de la nota final de la prova. Les persones aspirants hauran d'obtindre una qualificació igual o superior a 5 sobre 10 per a poder realitzar la segona part.  
2. Anàlisi estructural i històrica d'un fragment musical. Representarà un terç de la nota final.  
3. Lectura a vista en el piano, amb preparació prèvia en un piano. Representarà un terç de la nota final.  
E. Musicologia  
1. Interpretació d'un programa de 15 minuts, d'almenys tres estils distints. Representarà el 25 % de la nota final.  
2. Anàlisi estructural i històrica d'un fragment musical en partitura i audició. Representarà el 25 % de la nota final.  
3. Exercici d'harmonització a quatre veus d'un baix i/o tiple. Representarà el 25 % de la nota final.  
4. Comentari d'un text de temàtica musical i qüestionari sobre este (aspectes històrics, estètics, socials i artístics). Representarà el 25 % de la nota final.  
  
F. Sonologia  
1. Anàlisi estructural i històrica d'un fragment musical. Representarà el 20 % de la nota final. Temps de duració: 30 minuts.  
2. Prova específica. Prova amb continguts bàsics de caràcter tècnic. Representarà un 25 % de la nota final. Temps de duració: 30 minuts.  
  
3. Prova pràctica i exposició davant de la comissió avaluadora: edició i mescla d'àudio. Representarà un 40 % de la nota final. Temps de duració: 1h.  
4. Entrevista personal. Representarà un 15 % de la nota final.  
Els conservatoris, en el marc de la seua autonomia pedagògica i administrativa, establiran i publicaran al començament de cada curs acadèmic els continguts, objectius i criteris d'avaluació dels exercicis de cada especialitat, així com les instruccions per a la realització de la prova, que hauran d'anunciar-se en els taulers d'anunci i en les pàgines web dels diferents centres.  
Per a obtindre la qualificació ponderada final serà obligatori realitzar tots els exercicis de les proves.  
La inscripció en més d'una especialitat implicarà la realització de la prova corresponent completa, independentment de la similitud o coincidència dels exercicis.  
La nota mitjana de l'expedient dels estudis professionals constituirà el 50 % de la nota de la prova específica d'accés, en el cas d'estar en possessió del títol professional de Música, sempre que la qualificació ponderada de tots els exercicis realitzats siga una qualificació igual o superior a 5 sobre 10, i sempre que esta qualificació dels estudis professionals resulte beneficiosa per al càlcul de la nota final.  
  
Els conservatoris superiors, en coordinació amb els conservatoris professionals, acordaran una llista orientativa d'obres per itinerari/especialitat que serà publicada al principi de curs.  
  
  
  
ANNEX III  
Calendari convocatòria curs 2024-2025  
  
PROVA ESPECÍFICA PER A PERSONES SENSE REQUISITS ACADÈMICS (article 69.5 LOE)  
Inscripció: per a realitzar la inscripció s'han de completar les següents dos fases íntegrament: fase d'inscripció en línia i fase d'enviament de la documentació.  
  
1. Fase inscripció en línia:  
https://www.codex.pro/codexpro/open/ingress.do'centreId=81&id=578&ingressType=inscription&schoolYearId=276   
2. Fase documental. Una vegada realitzada la inscripció en línia i realitzat el corresponent pagament de les taxes generades (model 046), s'han d'enviar al correu electrònic uaxohqliokgrc80.7@iugkvo.lg els següents documents: 1) DNI/NIF, 2) justificant del pagament de les taxes, 3) si és el cas, documentació acreditativa de l'exempció o bonificació en les taxes, i 4) si és el cas, documentació acreditativa de les necessitats educatives específiques derivades de discapacitats físiques, psíquiques o sensorials o altres trastorns greus, amb reconeixement oficial el grau del qual siga igual o superior al 33 %.  
Període d'inscripció: del 2 al 22 de maig de 2024, ambdós inclusivament.  
Realització de la prova específica per a persones sense requisits acadèmics (article 69.5 LOE):  
- Dimecres 29 de maig de 2024  
Horari i lloc: a les 08.30 hores es realitzarà la crida en la seu en la qual s'haja triat en la inscripció. L'hora d'inici serà a les 9.00 h i la prova en conjunt tindrà una duració màxima de 5 hores. La prova únicament pot realitzar-se en la seu escollida en la inscripció.  
  
- Escola d'Art i Superior de Disseny d'Alacant  
- Escola d'Art i Superior de Disseny d'Alcoi  
- Escola d'Art i Superior de Disseny de Castelló de la Plana  
- Escola d'Art i Superior de Disseny d'Orihuela  
- Escola d'Art i Superior de Disseny de València  
Les consultes tant de l'estat de l'admissió com les qualificacions de la prova es consultaran a través del següent enllaç http://www.codex.pro/codexpro/iseacv.do accedint amb les corresponents claus privades, i este mitjà serà vàlid i suficient per a notificar-ho a les persones aspirants.  
També pot consultar-se esta informació des de: http://www.iseacv.gva.es/va/pruebas-de-acceso  
  
PROVES ESPECÍFIQUES D'ACCÉS CENTRES ISEACV PER AL CURS ACADÈMIC 2024-2025  
Per a realitzar la inscripció a les proves específiques d'accés en cada centre de l'ISEACV al qual es desitge accedir, s'han de completar les següents dos fases íntegrament: fase d'inscripció en línia i fase d'enviament de la documentació.  
Els terminis i les dades sobre inscripcions, així com les dates de realització de les proves específiques d'accés dels centres docents d'ensenyaments artístics superiors de l'ISEACV seran les que es detallen a continuació. Aquells centres que realitzen dos convocatòries oferiran en la segona convocatòria les vacants disponibles que no hagen estat cobertes en la primera convocatòria. Cada centre publicarà en les seues respectives pàgines web l'organització, la dinàmica i l'horari en el qual es duran a terme les proves específiques d'accés.  
  
1. ESCOLA SUPERIOR D'ART DRAMÀTIC DE VALÈNCIA  
Inscripcions des de la pàgina web del centre:  
http://esadvalencia.com  
· Interpretació Textual  
Període d'inscripció juliol per a Interpretació Textual:  
Del 27 de maig al 21 de juny de 2024 ambdós inclusivament.  
Realització de la prova específica convocatòria única per a Interpretació Textual:  
- Del 25 al 27 de juny i del 2 al 4 de juliol de 2024  
· Interpretació en el Teatre Musical  
Estes proves es realitzaran únicament en el cas que amb anterioritat a estes dates estiga publicada l'Orde d'autorització dels plans d'estudis en el DOGV  
Període d'inscripció setembre per a Interpretació en el Teatre Musical:  
Del 25 de juliol al 30 d'agost de 2024 ambdós inclusivament.  
Realització de la prova específica convocatòria setembre per a Interpretació en el Teatre Musical:  
- Del 3 al 4 i del 6 al 9 de setembre de 2024  
  
2. ESCOLA SUPERIOR DE CERÀMICA DE L'ALCORA  
Inscripcions des de la pàgina web del centre:  
http://escal.es  
Període d'inscripció juliol:  
De l'1 de juny al 10 de juliol de 2024 ambdós inclusivament.  
Realització de la prova específica convocatòria juliol:  
- 11 de juliol de 2024  
Període d'inscripció setembre:  
Del 12 de juliol al 7 de setembre de 2024 ambdós inclusivament.  
Realització de la prova específica convocatòria setembre:  
- 9 de setembre de 2024  
  
3. ESCOLA D'ART I SUPERIOR DE CERÀMICA DE MANISES  
Inscripcions des de la pàgina web del centre:  
https://www.esceramica.com  
Període d'inscripció juliol:  
Del 16 de maig al 12 de juliol de 2024 ambdós inclusivament.  
Realització de la prova específica convocatòria juliol:  
- 15 de juliol de 2024  
Període d'inscripció setembre:  
Del 16 de juliol al 5 de setembre de 2024 ambdós inclusivament.  
Realització de la prova específica convocatòria setembre:  
- 6 de setembre de 2024  
Inscripció màster EASCM, consulteu pàgina web del centre: https://www.esceramica.com  
  
4. CONSERVATORI SUPERIOR DE DANSA D'ALACANT  
Inscripcions des de la pàgina web del centre:  
https://www.csdalicante.com  
Període d'inscripció convocatòria juliol:  
Del 13 de maig al 9 de juliol de 2024 ambdós inclusivament.  
Realització de la prova específica convocatòria juliol:  
- 10 i 11 de juliol de 2024  
Període d'inscripció convocatòria setembre:  
Del 12 de juliol al 7 de setembre de 2024 ambdós inclusivament.  
Realització de la prova específica convocatòria setembre:  
- 9 de setembre de 2024  
  
5. CONSERVATORI SUPERIOR DE DANSA DE VALÈNCIA  
Inscripcions des de la pàgina web del centre:  
http://csdanza.es   
Període d'inscripció convocatòria juliol:  
Del 15 de maig al 7 de juliol de 2024 ambdós inclusivament.  
Realització de la prova específica convocatòria juliol:  
- 9, 10 i 11 de juliol de 2024  
Període d'inscripció convocatòria setembre:  
Del 15 de juliol al 3 de setembre de 2024 ambdós inclusivament.  
Realització de la prova específica convocatòria setembre:  
- 5 i 6 de setembre de 2024  
  
6. ESCOLA D'ART I SUPERIOR DE DISSENY D'ALACANT  
Inscripcions des de la pàgina web del centre:  
http://www.easda.es   
Període d'inscripció convocatòria juliol:  
Del 3 de juny al 4 de juliol de 2024 ambdós inclusivament.  
Realització de la prova específica convocatòria juliol:  
- 8 de juliol de 2024  
Període d'inscripció convocatòria setembre:  
Del 29 de juliol al 5 de setembre de 2024 ambdós inclusivament.  
Realització de la prova específica convocatòria setembre:  
- 9 de setembre de 2024  
Inscripció màster EASDA, consulteu pàgina web del centre: http://www.easda.es   
  
  
7. ESCOLA D'ART I SUPERIOR DE DISSENY D'ALCOI  
Inscripcions des de la pàgina web del centre:  
http://www.easdalcoi.es   
Període d'inscripció convocatòria juliol:  
De l'1 de juny al 8 de juliol de 2024 ambdós inclusivament.  
Realització de la prova específica convocatòria juliol:  
- 10 de juliol de 2024  
Període d'inscripció convocatòria setembre:  
De l'11 de juliol al 3 de setembre de 2024 ambdós inclusivament.  
Realització de la prova específica convocatòria setembre:  
- 5 de setembre de 2024  
  
8. ESCOLA D'ART I SUPERIOR DE DISSENY DE CASTELLÓ  
  
Inscripcions des de la pàgina web del centre:  
http://www.easdcastello.org  
Període d'inscripció convocatòria juliol:  
De l'1 de maig al 21 de juny de 2024 ambdós inclusivament.  
Realització de la prova específica convocatòria juliol:  
- 26 de juny de 2024  
Període d'inscripció convocatòria setembre:  
Del 15 de juliol al 5 de setembre de 2024 ambdós inclusivament.  
Realització de la prova específica convocatòria setembre:  
- 9 de setembre de 2024  
Inscripció màster EASDCS, consulteu pàgina web del centre: http://www.easdcastello.org  
  
9. ESCOLA D'ART I SUPERIOR DE DISSENY D'ORIHUELA  
  
Inscripcions des de la pàgina web del centre:  
https://www.esdorihuela.com   
Període d'inscripció convocatòria juliol:  
De l'1 de juny al 8 de juliol de 2024 ambdós inclusivament.  
Realització de la prova específica convocatòria juliol:  
- 9 de juliol de 2024  
Període d'inscripció convocatòria setembre:  
Del 12 de juliol al 5 de setembre de 2024 ambdós inclusivament.  
Realització de la prova específica convocatòria setembre:  
- 6 de setembre de 2024  
  
10. ESCOLA D'ART I SUPERIOR DE DISSENY DE VALÈNCIA  
Inscripcions des de la pàgina web del centre:  
http://www.easdvalencia.com   
Període d'inscripció:  
Del 15 de maig al 30 de juny de 2024 ambdós inclusivament.  
Realització de la prova específica convocatòria única:  
- 8 de juliol de 2024  
Inscripció màsters EASDV, consulteu pàgina web del centre: http://www.easdvalencia.com   
  
11. CONSERVATORI SUPERIOR DE MÚSICA D'ALACANT  
Inscripcions des de la pàgina web del centre:  
http://www.csmalicante.com  
Període d'inscripció convocatòria juliol:  
Del 10 al 20 de juny de 2024 ambdós inclusivament.  
Realització de la prova específica convocatòria juliol:  
- Del 26, 27 i 28 de juny de 2024  
Període d'inscripció convocatòria setembre:  
Del 15 al 22 de juliol de 2024 ambdós inclusivament.  
Realització de la prova específica convocatòria setembre:  
- 3 i 4 de setembre de 2024  
Inscripció màster CSMA, consulteu pàgina web del centre: http://www.csmalicante.com  
  
12. CONSERVATORI SUPERIOR DE MÚSICA DE CASTELLÓ DE LA PLANA  
Inscripcions des de la pàgina web del centre:  
http://www.conservatorisuperiorcastello.com  
Període d'inscripció convocatòria juliol:  
De l'1 al 8 de juliol de 2024 ambdós inclusivament.  
Realització de la prova específica convocatòria juliol:  
- 11 i 12 de juliol de 2024  
Període d'inscripció convocatòria setembre:  
Del 2 al 5 de setembre de 2024 ambdós inclusivament.  
Realització de la prova específica convocatòria setembre:  
- 9 de setembre de 2024  
Inscripció màster CSMCS, consulteu pàgina web del centre: http://www.conservatorisuperiorcastello.com   
  
13. CONSERVATORI SUPERIOR DE MÚSICA DE VALÈNCIA  
Inscripcions des de la pàgina web del centre:  
https://csmvalencia.es   
Període d'inscripció convocatòria juliol:  
Del 3 al 7 de juny de 2024 ambdós inclusivament.  
Realització de la prova específica convocatòria juliol:  
- Del 17 al 27 de juny de 2024  
Període d'inscripció convocatòria setembre:  
- 2 i 3 de setembre de 2024 ambdós inclusivament.  
Realització de la prova específica convocatòria setembre:  
- 4 i 5 de setembre de 2024  
Inscripció màsters CSMV, consulteu pàgina web del centre: https://csmvalencia.es   
Pot consultar-se tota esta informació des de: http://www.iseacv.gva.es/va/pruebas-de-acceso  
  
Accés directe  
Per a l'alumnat que opte per la via de reserva del 20 % de les places disponibles per accés directe als títols de Grau en Ensenyaments Artístics Superiors d'Arts Plàstiques i de Disseny, pel fet d'estar en possessió d'algun títol de Tècnic Superior d'Arts Plàstiques i Disseny o equivalent, haurà de realitzar la inscripció en les dates que establisquen en les seues pàgines web cadascun dels centres i a través dels corresponents enllaços del programa de gestió ARTIC.  
  
Matrícula  
Els centres comunicaran a través del programa de gestió ARTIC el dia i la franja horària per a realitzar la matrícula de l'alumnat amb prova específica d'accés.  
La matrícula de l'alumnat d'accés directe d'arts plàstiques i disseny haurà de seguir les indicacions que els centres publiquen en les seues respectives pàgines web.  
El següent enllaç https://artic.edu.gva.es/ARTIC/ també permet l'accés al programari de gestió ARTIC de cadascun dels centres per a consultar l'estat de l'admissió a les proves, les qualificacions obtingudes, i si és el cas, la data de matrícula.